30. ΑΠΟΦΑΣΗ ΥΠΟΥΡΓΟΥ ΕΡΓΑΣΙΑΣ ΚΑΙ ΚΟΙΝΩΝΙΚΩΝ ΑΣΦΑΛΙΣΕΩΝ Αριθ. Φ. 34α/169 της 29 Μαΐου/11 Ιουν. 1998 (ΦΕΚ Β΄  579) «Διαδικασία αναγγελίας και διαπίστωσης εργατικού ατυχήματος για τους ασφαλισμένους στον κλάδο κύριας Ασφάλισης Αγροτών του ΟΓΑ». Έχοντας υπόψη: 1.Τις διατάξεις του άρθρ. 14 του Νόμ. 4169/61 όπως ισχύουν σήμερα (ΦΕΚ 81/18.5.61). 2.Τις διατάξεις του άρθρ. 7 του Νόμ. 2458/97 (ΦΕΚ 15/14.2.97). 3.Τις διατάξεις του καταστατικού Ασφάλισης και Συνταξιοδότησης Αγροτών (Π.Δ. 78/1998-ΦΕΚ 72Α/98). 4.Την 80078/4.10.96 (Β 924/8.10.96) Κοινή Απόφαση Πρωθυπουργού και Υπουργού Εργασίας και Κοιν. Ασφαλίσεων. 5.Τη Γνώμη του Διοικητικού Συμβουλίου του ΟΓΑ που διατυπώθηκε στην αριθ. 98/13.5.98 απόφασή του, αποφασίζουμε: Υποβολή αίτησης Άρθρ.1.-Η αίτηση-δήλωση συνταξιοδότησης λόγω αναπηρίας από εργατικό ατύχημα, ατύχημα κατά την απασχόληση ή ατύχημα εκτός εργασίας υποβάλλεται, εντός προθεσμίας 3 μηνών από την ημερομηνία που έλαβε χώρα το γεγονός που είχε ως συνέπεια την αναπηρία. Η αίτηση υποβάλλεται από τον παθόντα ασφαλισμένο και σε περίπτωση θανάτου του από τα πρόσωπα τα οποία έλκουν δικαιώματα από την ασφάλισή του, στον ανταποκριτή του ΟΓΑ του τόπου κατοικίας ή στην κατά τόπο αρμόδια Περιφερειακή Υπηρεσία του ΟΓΑ, κατά τη διαδικασία των άρθρ. 21 και 22 του Καταστατικού Ασφάλισης και Συνταξιοδότησης Αγροτών. Σε περίπτωση που οι συνέπειες του ατυχήματος εκδηλώνονται σε χρόνο μεταγενέστερο και διαπιστώνεται ότι η εκδήλωσή τους είναι αποτέλεσμα βαθμιαίας εξέλιξης, η προθεσμία για την υποβολή της αίτησης συνταξιοδότησης αρχίζει από το χρόνο που εκδηλώθηκε η αναπηρία. Αν από τη συνεκτίμηση των στοιχείων προκύπτει ότι το ατύχημα προκάλεσε βαρύτατη βλάβη στον ασφαλισμένο, η προθεσμία για την υποβολή αίτησης συνταξιοδότησης δύναται να παρατείνεται μέχρι και ένα έτος από το ατύχημα. Με την αίτηση για συνταξιοδότηση λόγω εργατικού ατυχήματος υποβάλλονται: α)Υπεύθυνη δήλωση στην οποία αναφέρεται: -η συγκεκριμένη εργασία την οποία εκτελούσε ο παθών την ώρα του ατυχήματος. -η ακριβής ημερομηνία και ώρα που έγινε το ατύχημα. -ο τόπος του ατυχήματος. -οι συνθήκες κάτω από τις οποίες έλαβε χώρα και οι συνέπειες που είχε για τον παθόντα και η Υγειονομική Μονάδα ή το Θεραπευτήριο στο οποίο μεταφέρθηκε ο παθών μετά το ατύχημα. β)Βεβαίωση της Υγειονομικής Μονάδας ή του Θεραπευτηρίου όπου του παρασχέθηκαν οι πρώτες βοήθειες ή νοσηλεύθηκε ο παθών. γ)Επικυρωμένο αντίγραφο του Δελτίου συμβάντων της αρμόδιας Αστυνομικής Αρχής, εφόσον αυτή έχει επιληφθεί του ατυχήματος. δ)Κοινή βεβαίωση του Δημάρχου ή Προέδρου της κοινότητας και του Ανταποκριτή του ΟΓΑ του τόπου όπου συνέβη το ατύχημα για τις συνθήκες του ατυχήματος. ε)Ένορκη κατάθεση 2 μαρτύρων σχετικά με το ατύχημα και στ)Οποιοδήποτε άλλο στοιχείο κριθεί αναγκαίο. Χαρακτηρισμός ατυχήματος Άρθρ.2.-Το, κατά το άρθρ. 23 του Καταστατικού Ασφάλισης και Συνταξιοδότησης Αγροτών, αρμόδιο Όργανο για την απονομή των συντάξεων εξετάζει την αίτηση και τα δικαιολογητικά που υποβλήθηκαν και ανάλογα με τα στοιχεία κάθε περίπτωσης εκδίδει πράξη με την οποία αποφαίνεται αν το γεγονός το οποίο επικαλείται ο αιτών είναι εργατικό ή εκτός εργασίας ατύχημα ή δεν είναι ατύχημα. Αν το γεγονός δεν χαρακτηρισθεί ως εργατικό ή εκτός εργασίας ατύχημα ο ενδιαφερόμενος έχει δικαίωμα να υποβάλει ένσταση κατά της διαπιστωτικής πράξης, εντός τριών μηνών από της κοινοποιήσεώς της, ενώπιον του κατά το άρθρ. 40 του Καταστατικού Ασφάλισης και Συνταξιοδότησης Αγροτών αρμοδίου Οργάνου εξέτασης ενστάσεων, ή να δηλώσει, εντός της ίδιας προθεσμίας, ότι επιθυμεί να εξεταστεί η αίτησή του για συνταξιοδότηση λόγω αναπηρίας από κοινή νόσο. Παραπομπή στην Υγειονομική Επιτροπή Άρθρ.3.-Μετά το χαρακτηρισμό του ατυχήματος ως εργατικού ή εκτός εργασίας, ο ασφαλισμένος παραπέμπεται για εξέταση στην αρμόδια, κατά το Καταστατικό Ασφάλισης και Συνταξιοδότησης Αγροτών, Υγειονομική Επιτροπή, η οποία αποφαίνεται αν το ατύχημα που χαρακτηρίστηκε ως εργατικό ή εκτός εργασίας ήταν ή όχι η αιτία που προκάλεσε την πάθηση ή βλάβη που διαπιστώνεται και καθορίζει το ποσοστό και τη διάρκεια αναπηρίας του ασφαλισμένου καθώς και τις συνέπειες αυτής στην άσκηση του επαγγέλματός του. Οι τελικές αποφάσεις των Υγειονομικών Επιτροπών γίνονται υποχρεωτικά δεκτές από τα αρμόδια Όργανα του ΟΓΑ και από τους ενδιαφερομένους για τη χορήγησης σύνταξης αναπηρίας λόγω βιαίου συμβάντος. Στην Υγειονομική Επιτροπή, παραπέμπεται επίσης για εξέταση, ο ασφαλισμένος σε περίπτωση που απορριφθεί η αίτηση-δήλωσή του για εργατικό ατύχημα ή ατύχημα εκτός εργασίας και ζητήσει, με υπεύθυνη δήλωσή του, να εξετασθεί η αίτησή του ως αίτηση για σύνταξη αναπηρίας από κοινή νόσο. Η Υγειονομική Επιτροπή στην περίπτωση αυτή περιορίζεται στη διαπίστωση της βλάβης ή πάθησης  (Μετά τη σελ.1068,2080) Σελ. 1068,2081 Τεύχος 1326 Σελ. 43 Συνταξιοδότηση Ο.Γ.Α. 39.Λ.η.30 και προσδιορίζει το ποσοστό της αναπηρίας, τη διάρκειά της καθώς και τις συνέπειες αυτής στην άσκηση του επαγγέλματός του, χωρίς να εκφέρει γνώμη για τη σχέση μεταξύ πάθησης ή βλάβης και ατυχήματος. Γενικές διατάξεις Άρθρ.4.-Οι διατάξεις του Π.Δ/τος 78/1998 «Καταστατικό Ασφάλισης και Συνταξιοδότησης Αγροτών» (ΦΕΚ 72/α/1998), όπως ισχύουν κάθε φορά,  εφαρμόζονται ανάλογα και στις περιπτώσεις που  ρυθμίζει η παρούσα απόφαση, εφόσον δεν ορίζεται  διαφορετικά σ’ αυτή. 